Ada Colau

**Inmaculada Colau i Ballano,** (Bartzelona, 1974ko martxoaren 3a) **Ada Colau** bezala ezaguna, Kataluniako ekintzaile eta politikaria da, Bartzelonako alkatea 2015eko ekaina eta 2023ko ekaina bitartean, kargua hartu duen lehen emakumea.  Barcelona en Comú koalizioko presidentea izan da, eta Catalunya en Comú alderdiko koordinatzailea. Hipotekak Kalteturikoen Plataformaren (PAH) sortzaileetako bat izan zen eta erakundearen bozeramailea ere  2009 eta 2014 urteen artean.

## Biografia 
Bartzelonako El Guinardó auzoan hazi zen, lau senideen arteko zaharrena klase ertaineko familia batean. Auzoko *Angels Garriga eskola publikoan* eta *Febrer Akademian* ikasi zuen. Ondoren, goi-mailako ikasketak egin zituen Bartzelonako Unibertsitateko Filosofia Fakultatean, lizentziatura lortzeko bi irakasgai falta zaizkion arren. Unibertsitate garaian, Milanen ikasturte bat egin zuen Erasmus beka batekin.

Bere ikasketekin batera, 1998an *SpotTV* iragarkien inguruko programaren ekoizpenean lan egin zuen eta 2000ko hamarkadaren hasieran Antena 3 kateak emititu zuen *Dos + una* gazteentzako serieko gidoilari eta aktorea izan zen.

*Etxebizitza duinaren aldeko mugimenduan* hasi zenean, *Adrià Alemany* Ekonomian lizentziaduna ezagutu eta bikotea osatu zuen. Bi seme-alaba izan zituzten: Luca, 2011n jaioa, eta Gael, 2017an jaioa. Katalanez eta gaztelaniaz ez ezik, italieraz ere hitz egiten du jariotasunez.

## Ibilbide aktibista 
Berak dioenez, 1990eko hamarkadaren hasieran ekin zion bere jarduera ekintzaileari, Golkoko Gerraren aurkako protestetan eta hainbat mobilizaziotan parte hartu zuen, esaterako, G8aren aurka 2003an Bartzelonan Frantzia eta Suitzako kontsulatuen aurrean egin zen mobilizazioan, Évian-las-Bainsen G-8aren goi-bileran zauritu zuten *Martin Shaw* aktibistaren egoera salatzeko. Colauk adierazi duenez, 2001ean hasi zen "aktibista bizimodua egiten". Globalizazioaren aurkako mugimenduari lotuta, 2003an Irakeko gerraren aurka mobilizatu zen *Aturem la guerra* mugimenduko kide izan zen.

### Etxebizitza duinaren aldeko mugimendua 
2006an, Colauk *V de Vivienda* izeneko taldearen sorreran parte hartu zuen. Talde horrek salatzen zuen gizartearen zati handi batek ezin zuela etxebizitza duin bat eskuratu. Aurretik, Ada Colau *Miles de Viviendas* ekimenaren parte izan zen, eta Guardia Zibilaren eraikin zahar bat okupatu zuen Barceloneta auzoan. Okupazio horretatik sortu zen *Indarkeria inmobiliarioaren eta urbanistikoaren aurkako tailerra* deiturikoa, Colauren hitzetan tailer honetan landu zen *V de Vivienda* mugimenduarentzat corpus teorikoa izango zena.

Colauk eta Adrià Alemany bikotekideak mitinetan eta bestelako ekitaldi publikoetan agertzen zen superheroi baten antzeko pertsonaia sortu zuten, etxebizitzarekin dauden arazoak salatzeko. *Supervivienda* zuen izena pertsonaiak. *V de Vivienda* mugimenduak bi manifestazio antolatu zituen, 2007ko martxoan eta urrian, etxebizitzaren arazoaren aurrean herritarren lehen erreakzio publiko bihurtu ziren Estatuko hainbat hiriburutan.

2007an Colau kooperazio-teknikari gisa hasi zen lanean, Etxebizitza eta Hirirako Eskubidearen Arloko arduradun gisa, Bartzelonako DESC (Eskubide Ekonomiko, Sozial eta Kulturalak) Behatokiaren nazioarteko mintegiak eta jardunaldiak antolatuz. kanpaina hasi zuen.

2011n M-15 Mugimenduak aktiboki lagundu zuen PAHren aldarrikapenak zabaldu eta ezagutarazten. 2012az geroztik, Ada Colauk gero eta ospe handiagoa hartu zuen hedabideetan, PAHren ordezkari eta bozeramaile nagusi gisa.

## Barcelonako alkate 
thumb|450x450px|ezkerrera

### 2015eko hauteskundeetarako hautagaitza 
2014ko maiatzaren 7an, Ada Colauk PAHren bozeramaile izateari utzi ziola jakinarazi zuen. Hilabete eskasera, gizarte eta auzo mugimenduei lotutako hainbat pertsonarekin batera, Colauk *Guanyem Barcelona* aurkeztu zuen, Kataluniako hiriburuan 2015eko udal hauteskundeei begira «konfluentzia hautagaitza eraikitzeko» helburuarekin sortutako plataforma herritarra. Hainbat hilabetetako lanaren ostean, 2015eko otsailean Barcelona en Comú (BC) hauteskunde-koalizioa aurkeztu zen, Iniciativa per Catalunya Verds, Esquerra Unida i Alternativa, Equo, Procés Constituent, Podemos eta Guanyem plataformarekin bat eginda.

### Lehen agintaldia (2015-2019) 
2015eko maiatzaren 24an "Barcelona en Comú" koalizioaren zerrendaburu izan zen Bartzelonako udal hauteskundeetarako. Garaipen historikoa lortu zuen 11 zinegotzi eta 176.612 botorekin (botoen %25,21), Xavier Trias alkatea buru zuen CiUren hautagaitzaren aurrean. Ada Colau 2015eko ekainaren 13an izendatu zuten alkate, BComú (11), ERC (5), PSC (4) eta CUPeko zinegotzi baten aldeko botoekin. Demokrazia berrezarri zenetik, Barceloneko seigarren alkatea da, eta hiriko historiako lehen emakume alkatea.

Bartzelonako alkate izendatu zutenetik, polemika ugarirekin lotuta egon da Colau: Monarkiarekin: Bartzelonako Udaleko Osoko Bilkuren Aretoan zegoen Bartzelonako alkate izendatu zutenetik, polemika ugarirekin lotuta egon da Colau: monarkiarekin Juan Carlos I erregearen bustoa Osoko Bilkura Aretotik erretiratuz, erlijioarekin Bartzelona Hiria sari banaketa itxi zuen poemak "iraingarria" eta "blasfemoa" izateagatik jaso zituen kritiken kontra defendatuz, enpresaburuekin hiriko alojamendu turistikoen debekuaren luzapenagatik edota militarrekin bere presentzia Bartzelonako Irakaskuntza Aretoan  "ez atsegina" zela esan zuenean adierazi zuenean.

### Bigarren agintaldia (2019-2023) 
2018ko abenduan, Ada Colauk adierazi zuen Bartzelonako alkatetzarako hautagai gisa aurkeztuko zela "Barcelona en Comú" koalizioaren zerrendan. 2019ko maiatzaren 26ko udal hauteskundeetan *Barcelona en Comú - En Comú Guanyem* hautagaitzako zerrendaburua izan zen. Zerrenda bigarren geratu zen boto kopuruan, zinegotzitan (10) berdinduta Ernest Maragall buru zuen eta bozkatuena izan zen «*Esquerra Republicana de Catalunya-Ernest Maragall Alcalde+BCN-Nova-Acord Municipal*» zerrendarekin. «Aurrerakoiak eta ezkerrekoak» izendatu zituen hiru indarren (Barcelona en Comú, ERC eta PSC) arteko gobernu-akordio batera iristeko negoziazioak irekitzeko borondatea iragarri zuen orduan. Hirurek zuten ordezkaritza udalbatza berrian, eta 41 eserlekuetatik 28 zituzten. Ekainaren 15ean Ada Colau berriro alkate hautatu zuten, PSCrekin gobernu ituna lortu ondoren, eta Manuel Vallsen hiru zinegotzien aldeko botoari esker, gehiengo osoz (41etik 21 boto).2023ko hauteskundeetarako hautagaitza

### 2023ko hauteskundeetarako hautagaitza 
2022ko maiatzaren 15ean Barcelona en Comú koalizioaren barneko bozketa batek (aldeko 211 boto eta abstentzio bat) Ada Colau hirugarren aldiz Bartzelonako alkatetzarako aurkeztea ahalbidetu zuen 2023ko udal hauteskundeetan.

Xavier Trias (JUNTS) eta Jaume Collboniren (PSC) atzetik geratu ostean, bigarrenari babesa ematen amaitu du. Legealdiaren erdira iritsi aurretik, Ada Colauk bere eserlekua utzi eta Bartzelonako politika aktibotik erretiratu zen. 2025etik Catalunya en Comú-ri lotutako Sentit Comú Fundazioko presidentea da.

## Argitalpenak 
* *Ciudades, una ecuación imposible* hainbat autorerekin batera (Icaria, 2012)
* ''Vides hipotecades. De la bombolla immobiliària al dret a l'habitatge,* Adrià Alemany-rekin batera (Angle, 2012)
* *Sí que es pot!,* Adrià Alemany-rekin batera (Grup 62, 2013)

## Sariak eta aintzestapenak 
* 2013an hiru sari jaso zituen
** Giza Eskubideen Bartzelonako Zinemaldiko *Giza Eskubideen Saria*, pertsona edo erakunde bati ematen zaiona, Giza Eskubideak zabaldu eta babesteagatik.
** "Periodismo humano" hedabideak ematen duen *Eskubide Sozialen Defendatzaileen Saria* jaso zuen Rafael Mayoralekin batera, Hipotekak Kaltetutakoen Plataformaren (PAH) izenean.
** Aktoreen Batasunak ematen duen *Mujeres en Union* saria.

* 2025ean Bartzelonako *Udalaren* *Urrezko Domina'' jaso zuen.

## Erreferentziak 
## Ikus, gainera 
* Hipotekak Kalteturikoen Plataforma
* M-15 mugimendua
* Espainiako higiezinen burbuila
* 2011-2013ko murrizketa sozialen aurkako protestak Espainian
* Bartzelonar ezagunen zerrenda

## Kanpo estekak 
* Bere webgune ofiziala